als_Latn dik_Latn sag_Latn
Berlin, 27 shkurt 2015, NOA.al- Ministri i Zhvillimit Ekonomik, Turizmit, Tregtisë dhe Sipermarrjes, Arben Ahmetaj në kuadër të vizitës së tij në Gjermani, vizitoi një nga landet më të industrializuara të Gjermanisë, atë të Nordrhein-Westfalen (NRW) ku zhvilloi një sërë takimesh të rëndësishme me qëllim tërheqjen e investimeve gjermane në Shqipëri.
Në takimin me Ministren e Punëve të Jashtme të Landit, Schwall Duren, u diskutuan mundësitë e bashkëpunimit në fushën e arsimit profesional dhe sistemet duale.
Ahmetaj kërkoi ndihmën e palës gjermane për të ofruar ekspertizë dhe trajnime në shkollat profesionale në vend.
Ministri j takoi gjithashtu Sekretarin e Shtetit për Ekonominë, Energjinë, Industrinë, Biznesin e Mesëm dhe Profesionet e Landit, Dr. Günther Horzetsky, i cili përgëzoi qeverinë shqiptare për rrugën e reformave dhe theksoi se reformat, së bashku me sigurinë dhe shtetin e së drejtës janë thelbësore për krijimin e besimit të investitorëve gjermanë për të ardhur në Shqipëri.
“Interesimi i kompanive gjermane për Shqipërinë është gjithnjë në rritje në sektorët e energjisë, turizmit, manifakturës. Mosha e re e forcës punëtore dhe kualifikimi janë ndër të tjera avantazhe të rëndësishme që ju keni”, tha Horzetsky.
Në muajin mars Sekretari i shtetit planifikon të zhvillojë vizitën e tij të parë zyrtare në Shqipëri në të cilën do të diskutohen më konkretisht marrëveshjet e bashkëpunimit në sektorët e lartpërmendur.
Vizita u mbyll me forumin e biznesit me kompanitë shqiptare dhe gjermane të Landit, ku Ministri Ahmetaj prezantoi para bizneseve të pranishme mundësitë dhe avantazhet e investimit në Shqipëri. Një forum i ngjashëm, me një pjesëmarrje të gjerë biznesesh gjermane do të zhvillohet në Tiranë në muajin shtator.
Vizita e Ministrit Ahmetaj në Gjermani konsiderohet e rëndësishme për tërheqjen e investimeve të huaja dhe intensifikimin e bashkëpunimit ekonomik dhe shkëmbimeve tregtare mes dy vendeve në një kohë kur vëmendja e Gjermanisë ndaj rajonit është tejet e madhe edhe për shkak të rolit të Shqipërisë si vend koordinator i procesit të Berlinit./a.y/noa.al/
Komentoni mbi këtë lajm më poshtë. Nëse keni diçka për të raportuar mbi këtë temë, na shkruani tek pr@noa.al
als_Latn als_Latn als_Latn als_Latn als_Latn als_Latn als_Latn als_Latn als_Latn